Rakytník (rod drevín)

Rakytník (staršie alebo ľudovo: rokytník, zastarano: žltozob, vlkodržec; ) je rod pravých dvojklíčnolistových rastlín z čeľade hlošinovité (Elaeagnaceae) . Sú to kríky a stromy. Je rozšírený v Európe a Ázii. 

 Opis 
Rakytníky sú opadavé, dvojdomé, tŕnité kríky alebo stromy. Listy sú celistvookrajové. Kvety sú jednopohlavné, bez koruny, usporiadané v kvetenstvách rastúcich na báze bočných vetiev. Kvitnú ešte pred olistením. Samčie kvety majú okvetie zložené z 2 voľných blanitých kališných lístkov, obsahujú 4 tyčinky a sú usporiadané v malých hlávkach. Samičie kvety majú rúrkovitý kalich zakončený dvoma lalokmi, obsahujú jeden jednosemenný piestik a sú usporiadané v malých strapcoch. Plodom je guľovitá až valcovitá kôstka, u niektorých druhov pozdĺžne rebrovaná. Semená sú uzavreté v kožovitom endokarpe, ktorý sa dá ťažko oddeliť .

 Rozšírenie 
Je rozšírený od severozápadnej Európy po východnú Áziu. V Číne sa vyskytujú všetky druhy, z toho 4 endemické. Rakytník rešetliakový je najviac rozšírený od Európy po Čínu a Mongolsko. S výnimkou rakytníka rešetliakového sú všetky druhy rakytníka výlučne horské až vysokohorské druhy, rastúce väčšinou v nadmorských výškach nad 3 000 metrov  . 

 Systematika 
Systém vyzerá takto (zoradené podľa abecedy):
rod rakytník (Hippophae):
Hippophae goniocarpa
Hippophae gyantsensis
Hippophae litangensis
Hippophae neurocarpa
rakytník rešetliakový/rakytník rešetliakovitý [zastarané názvy: rokytník úzkolistý/žltozob krušinovitý/vlkodržec plotní ] (Hippophae rhamnoides) - alternatívne zaraďovaný do rodu hlošina - Elaeagnus (ako Elaeagnus rhamnoides)
Hippophae salicifoliaHippophae sinensis - niekedy považovaný za poddruh rakytníka rešetliakovéhoHippophae tibetanaRod rakytník teda dnes obyčajne zahŕňa 7 alebo 8 druhov, resp. po preradení druhu rakytník rešetliakový do rodu hlošina len 6 alebo 7 druhov..

 Význam 
Plody rakytníka majú vysoký obsah vitamínu C (približne 400 mg/100 g) . Rakytníkový olej obsahuje vitamíny A, B1, B2, B6, C, D, E, F, K, P, betakarotén, kyselinu listovú, organické kyseliny, triesloviny, minerálne soli a dôležité esenciálne mastné kyseliny omega-3, 6 a 9. Je tiež zdrojom vzácnej mastnej kyseliny omega-7 .

 Využitie 
Využíva v potravinárstve, lekárstve a kozmetike . Z listov druhu Hippophae salicifolia'' sa v Ázii pripravuje čaj a plody sa používajú na leštenie zlata a striebra . Plody sa konzumujú surové alebo pripravené na rôzne spôsoby. Plody sú trpké, kyslé. Z plodov rakytníka sa vyrába dreň, džem alebo ovocná šťava, lisovaním za studena sa získava rakytníkový olej. 

Vzhľadom na svoju odolnosť voči silne erodovaným, na živiny chudobným a niekedy aj slaným pôdam sa rastlina využíva aj na meliorácie alebo ako ochranný pás. 

Rakytník rešetliakový sa môže používať ako krajinotvorný ker zo základnými systémami výhonkov, ktoré sa používajú na bariérové živé ploty a vetrolamy a na stabilizáciu brehov riek a strmých svahov. V severnom podnebí má význam pre svoje krajinotvorné vlastnosti, pretože farebné trsy bobúľ sa zachovávajú aj cez zimu 

V severozápadnej Číne sa rakytníkové kríky vysádzajú na dno vyschnutých riečnych korýt, aby sa zvýšila retencia vody v pôde, a tým sa znížila strata sedimentov . Vďaka zvýšenej schopnosti rakytníka uchovávať vlhkosť v pôde a schopnosti rakytníka viazať dusík sa zvýšila úroveň vegetácie v oblastiach, kde bol rakytník vysadený. V kvetinárstvach sa používajú konáre do rôznych aranžmánov alebo do kytíc.

 Referencie 

 Iné projekty 

 Zdroj 

Kategória:Hlošinovité
Kategória:Ovocné stromy
Kategória:Ovocné kry
Kategória:Bobuľoviny
Kategória:Bobule